**Scrisoarea lui**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

M-am hotărât să-ți scriu și să îți spun

ce buzele-mi nu vor să îți declare,

căci doar când mă privești nu se supun,

iar neputința lor , de-un timp, mă doare.

Ți-am scris de multe ori, dar, până azi,

am rupt scrisorile și n-am vrut, ție,

să-ți tulbur viața - suntem camarazi,

iar între noi e-o dulce armonie.

Ne știm poveștile ce-au fost și sunt,

le înțelegem bine, fiecare,

dar simt că nu mai pot să mă confrunt

cu suferința ce-mi provoci. Mă doare.

Aș vrea să știu ce simți citind ce-ți scriu

și mi-ar plăcea să simți la fel ca mine,

căci nu mai vreau doar un amic să-ți fiu

și, iată, azi nu mă mai pot abține

Și tot ce mă frământă, îndrăznesc

să-ți scriu, căci sufletu’-mi e-n agonie

și nu mai pot s-ascund că te iubesc,

așa că ... asta-i! Fie ce-o să fie!